Euroopan parlamentin päätöslauselma Washington DC:ssä 20. kesäkuuta 2005 järjestettävän EU:n ja Yhdysvaltojen tulevan huippukokouksen menestyksen varmistamisesta



Virallinen lehti nro 124 E , 15/05/2006 s. 0556 - 0559



P6_TA(2005)0238 Transatlanttiset suhteet Euroopan parlamentin päätöslauselma Washington DC:ssä 20. kesäkuuta 2005 järjestettävän EU:n ja Yhdysvaltojen tulevan huippukokouksen menestyksen varmistamisesta Euroopan parlamentti, joka - ottaa huomioon EU:n ja Yhdysvaltojen suhteista vuonna 1990 annetun transatlanttisen julistuksen ja uuden transatlanttisen toimintaohjelman vuodelta 1995, - ottaa huomioon Brysselissä 16. ja 17. joulukuuta 2004 kokoontuneen Eurooppa-neuvoston päätelmät ja erityisesti niiden kohdat, jotka koskevat tehokkaaseen monenvälisyyteen perustuvaa kansainvälistä järjestystä sekä yhteistyötä kumppaneiden kanssa, - ottaa huomioon 22. huhtikuuta 2004 antamansa päätöslauselman transatlanttisesta kumppanuudesta Dublinissa 25. ja 26. kesäkuuta 2004 pidettävän EU:n ja Yhdysvaltojen huippukokouksen edellä [1], - panee merkille Dublinissa 25. ja 26. kesäkuuta 2004 pidetyn EU:n ja Yhdysvaltojen huippukokouksen tulokset, - ottaa huomioon 13. tammikuuta 2005 antamansa päätöslauselman transatlanttisista suhteista [2], - ottaa huomioon 17. toukokuuta 2001 antamansa päätöslauselman transatlanttisesta vuoropuhelusta [3], 13. joulukuuta 2001 antamansa päätöslauselman EU:n oikeudellisesta yhteistyöstä Yhdysvaltojen kanssa terrorismin vastaisessa toiminnassa [4], 15. toukokuuta 2002 antamansa päätöslauselman komission tiedonannosta neuvostolle transatlanttisen kumppanuuden vahvistamisesta: keskittyminen strategiaan ja tulosten saavuttamiseen [5] sekä 19. kesäkuuta 2003 antamansa päätöslauselman uudesta transatlanttisesta kumppanuudesta kolmannella vuosituhannella [6] samoin kuin 10. maaliskuuta 2004 neuvostolle antamansa suosituksen Guantánamon vankien oikeudesta oikeudenmukaiseen oikeudenkäyntiin [7], - ottaa huomioon Yhdysvaltojen edustajainhuoneen 9. helmikuuta 2005 antaman päätöslauselmaluonnoksen 77 transatlanttisista suhteista, - ottaa huomioon Brysselissä 22. helmikuuta 2005 pidetyn Euroopan unionin valtion- ja hallitusten päämiesten ja Yhdysvaltojen presidentin kokouksen päätteeksi annetut julkilausumat, - ottaa huomioon komission 18. toukokuuta 2005 antaman tiedonannon EU:n ja Yhdysvaltojen kumppanuuden vahvistamisesta ja markkinoiden avaamisesta 2000-luvulla (KOM(2005)0196), - ottaa huomioon kansainvälisen kaupan valiokunnan 26. toukokuuta 2005 transatlanttisista taloussuhteista järjestämän kuulemistilaisuuden, - ottaa huomioon OECD:n laatiman asiakirjan, jossa määritetään tuotemarkkinoiden vapauttamisesta ja kansainvälisen kaupan ja sijoitusten esteiden vähentämisestä saatavat hyödyt ("Preferential Trading Arrangements in Agricultural and Food Markets — The Case of the European Union and the United States", maaliskuu 2005), - ottaa huomioon työjärjestyksen 103 artiklan 4 kohdan, A. katsoo, että demokratia, ihmisoikeudet ja oikeusvaltion periaate, kestävä kansantalous ja kestävä kehitys ovat osoittautuneet yhteisiksi arvoiksi ja niiden avulla on voitu rakentaa tukeva perusta sekä transatlanttiselle kumppanuudelle että Euroopan yhdentymiselle, jotka yhdessä ovat tuoneet yhteiskuntiimme rauhaa, vakautta ja hyvinvointia viimeisten 60 vuoden aikana, B. katsoo transatlanttisen kumppanuuden olevan hyvin tärkeä tekijä, kuten Euroopan unionin turvallisuusstrategiassa todetaan, C. toteaa kuitenkin, että uudet uhkat ja selkkaukset koettelevat mainittuja arvoja ja saavutuksia uudessa kansainvälisessä ympäristössä siinä määrin, että ainoastaan vakiintuneisiin rakenteisiin perustuva vahva yhteistoiminta transatlanttisten kumppaneiden välillä voi antaa toivoa onnistumisesta, D. toteaa, että uudella transatlanttisella toimintaohjelmalla on onnistuttu huomattavasti lisäämään transatlanttisen talouden integrointia ja koheesiota, mutta sen avulla ei ole onnistuttu ratkaisemaan korkean tason poliittisia ongelmia, kuten turvautumista voimankäyttöön ja maailmanjärjestystä koskevia kysymyksiä, E. katsoo, että tästä syystä on korkea aika tarkistaa kiireellisesti vuonna 1995 hyväksyttyä uutta transatlanttista toimintaohjelmaa nykytilanteen huomioonottamiseksi ja transatlanttisten suhteiden syventämiseksi edelleen, sillä lienee selvää, että kukin kumppani hyötyy enemmän yhteistyöstä kuin työskentelemisestä eri suuntaan tai jopa vastakkaiseen suuntaan, F. katsoo, että kansainväliset sopimukset ovat peruselementtejä, joille toimivan monenvälisen toimintakehyksen tulee perustua, ja että monilla politiikanaloilla on EU:n ja Yhdysvaltojen välisiä eroja analyysissä, diagnoosissa ja poliittisessa lähestymistavassa, mistä esimerkkejä ovat muun muassa kansainvälinen rikostuomioistuin, Kioton ilmastonmuutospöytäkirja, tietosuojaperiaatteet ja tuki suurten siviililentokoneiden kehittämiselle, G. toteaa, että Guantánamo Bayssä edelleen vallitseva tilanne aiheuttaa jännitteitä transatlanttisiin suhteisiin, H. uskoo, että terrorismin torjunta on tehokasta vain, jos toimet toteutetaan osana lujitettua transatlanttista kumppanuutta, jossa kiinnitetään myös asianmukaista huomiota terrorismin syihin ja kumppanuuden perustavien arvojen, tietosuojaperiaatteiden ja kaikkien muiden kumppanuuden perustana olevien perusarvojen vilpittömään kunnioittamiseen, I. antaa tämän päätöslauselman alustavana vastauksena komission äskettäin esittämään tiedonantoon EU:n ja Yhdysvaltojen suhteista, 1. panee erittäin tyytyväisenä merkille transatlanttisten suhteiden ilmapiirin parantumisen, joka ilmenee siinä, miten hallitusten ja parlamenttien johtajat kummallakin puolen Atlanttia ovat viime aikoina käsitelleet sekä maailmanlaajuisia että kahdenvälisiä kysymyksiä; katsoo tämän myönteisen tilanteen tarjoavan Euroopan unionille ja Yhdysvalloille erinomaisen tilaisuuden työskennellä lähivuosina tiiviisti yhdessä monenlaisten yhteisten poliittisten haasteiden ratkaisemiseksi; 2. painottaa, että Washingtonissa 20. kesäkuuta 2005 järjestettävässä transatlanttisessa huippukokouksessa transatlanttisille suhteille on annettava uutta vauhtia saattamalla uusi transatlanttinen toimintaohjelma ajan tasalle ja korvaamalla se vuodesta 2007 alkaen transatlanttisella kumppanuussopimuksella; 3. katsoo, että transatlanttisessa kumppanuussopimuksessa olisi laajennettava nykyistä toimintaohjelmaa politiikan, talouden ja turvallisuuden aloilla, vaikka kumppanuuden on jatkossakin oltava pääasiassa poliittinen sitoumus; toteaa, että taloussuhteissa, jotka OECD:n tuoreen tutkimuksen mukaan voisivat lisätä henkeä kohden laskettua BKT:tä Euroopassa 2–3 %, olisi eriteltävä vielä jäljellä olevat transatlanttisen kaupan ja investoinnin esteet ja laadittava toimintasuunnitelma, jossa täsmennetään suuntaviivat transatlanttisten markkinoiden lujittamiseksi selvän aikataulun mukaisesti asettamalla ensisijaisia toiminta-aloja, ja että prosessia olisi tuettava alakohtaista sääntelyä koskevalla vuoropuhelulla; 4. panee merkille uuden jälleenvakuutusdirektiivin, jolla sääntelylle ja valvonnalle luodaan yhtenäismarkkinat; vetoaa Yhdysvaltoihin, jotta se lopettaisi eurooppalaisten yritysten syrjinnän eikä enää asettaisi niille suuria kustannuksia aiheuttavia lisävaatimuksia, jotka vääristävät kilpailua amerikkalaisyritysten hyväksi; 5. katsoo, että tämänkaltaiset laajemmat puitteet antavat EU:lle ja Yhdysvalloille paremman mahdollisuuden yhdistää voimansa kannustaakseen muita vaalimaan ratkaisevan tärkeitä demokratian, ihmisoikeuksien ja oikeusvaltion periaatteita eri puolilla maailmaa; 6. pitää edellä mainittua, 18. toukokuuta 2005 annettua tiedonantoa tässä suhteessa myönteisenä, sillä se on tärkeä ensimmäinen askel kohti transatlanttista kumppanuussopimusta, mutta arvostelee sitä rohkeuden puutteesta; katsoo, että EU:n ja Yhdysvaltojen välisen huippukokousprosessin tulee olla tärkeä foorumi keskusteltaessa tärkeimmistä sekä globaaleista että kahdenvälisistä kysymyksistä ja että sen avulla suhdetta voidaan tehostaa strategisesti; 7. kehottaa tässä yhteydessä Yhdysvaltoja kantamaan osavastuunsa taloudellisesta vakaudesta maailmassa, jossa keskinäinen riippuvuus lisääntyy, ja on syvästi huolestunut Yhdysvaltojen liittovaltion suuren budjettivajeen mahdollisista vaarallisista vaikutuksista maailmantalouteen ja kansainvälisten valuuttamarkkinoiden tasapainoon; 8. toistaa suhtautuvansa kielteisesti ehdotukseen poistaa Kiinaa koskeva asevientikielto, ellei maan ihmisoikeustilanne merkittävästi parane; katsoo, että EU:n ja Yhdysvaltojen vuosittaisessa huippukokouksessa 20. kesäkuuta 2005 kannattaisi perustaa korkean tason ryhmä kehittämään EU:n ja Yhdysvaltojen yhteistä lähestymistapaa vientiin, johon liittyy teknologian siirtoa; 9. toteaa, että viisumipolitiikka kuuluu nyt yksinomaan yhteisön toimivaltaan; pyytää siksi komissiota aloittamaan viipymättä neuvottelut Yhdysvaltojen hallinnon kanssa, jotta viisumivapausohjelma saataisiin koskemaan kaikkia unionin kansalaisia ja jotta voitaisiin poistaa tämänhetkinen syrjintä, joka koskee erityisesti uusien jäsenvaltioiden kansalaisia; 10. suosittelee, että ehdotetulla transatlanttisella kumppanuussopimuksella perustetaan alueellista ja maailmanlaajuista yhteistyötä varten transatlanttinen "toimintayhteisö", joka vastaa yhteistoimin haasteisiin erityisesti sellaisilla aloilla kuin a) demokratian, ihmisoikeuksien ja oikeusvaltion edistäminen ja todellisen monenvälisyyden tukeminen, b) rauhanprosessin edistäminen Lähi-idässä yhteisymmärryksessä alueen hallitusten ja väestön kanssa sekä kvartetin rauhansuunnitelman pohjalta, c) pyrkimys maailmanlaajuiseen turvallisuuteen tekemällä yhteistyötä seuraavissa kysymyksissä: i) kansainvälisen terrorismin torjunta, ii) sellaisen yhteisen strategian kehittäminen, jolla joukkotuhoaseiden leviämisen estämisestä ja ydinenergian käytöstä tehdään monenvälistä, iii) yhteisen lähestymistavan edistäminen ja kehittäminen suhteissa muihin tärkeisiin geopoliittisiin toimijoihin, kuten Kiinaan, Intiaan, Japaniin, Latinalaiseen Amerikkaan ja Venäjään, iv) neuvoteltujen asevalvonta- ja aseistariisuntaratkaisujen elvyttäminen monenvälisesti YK-järjestelmässä ja kahdenvälisesti, v) nopea reagointi äkillisiin ja odottamattomiin poliittisiin muutoksiin, kuten äskettäiset Ukrainan, Libanonin ja Kirgisian konfliktit, vi) aktiivinen sitoutuminen Yhdistyneiden Kansakuntien ja etenkin turvallisuusneuvoston sekä sen kokoonpanon uudistukseen niin, että kunnioitetaan täysin turvallisuusneuvoston oikeutta myöntää lupa voimankäyttöön kansainvälisten konfliktien ratkaisemiseksi ja että parannetaan sen tehokkuutta ja vastuuvelvollisuutta sekä sen kykyä panna päätöksensä toimeen, d) transatlanttisen taloudellisen kumppanuuden tehostaminen edellä mainitun transatlanttisen kumppanuussopimuksen puitteissa täydentämällä sitä transatlanttisella ilmailusopimuksella sekä tehokkaalla rahoitusmarkkinoiden sääntelyä koskevalla vuoropuhelulla; 11. muistuttaa, että WTO:n monenvälisen Dohan kehitysohjelman päätökseen saattaminen on maailmanlaajuisen kestävän kasvun kannalta todella ensisijainen tavoite, jonka saavuttamiseksi EU:n ja Yhdysvaltojen olisi tehtävä varauksetonta yhteistyötä; katsoo EU:n ja Yhdysvaltojen kahdenvälisten talousaloitteiden täydentävän tätä prosessia erityisesti sääntelyn alalla; 12. odottaa, että EU:n ja Yhdysvaltojen välisessä huippukokouksessa saavutetaan huomattavaa edistystä samoin kuin selkeä rahoitusta koskeva sitoumus liittyen tapaan vastata tehokkaasti ja yhdessä – vuosituhannen vaihteen kehitystavoitteiden pohjalta – uusiin kansalliset rajat ylittäviin globaaleihin haasteisiin, joita ovat esimerkiksi köyhyyden vähentäminen, tartuntataudit ja ympäristön tilan huononeminen, erityisesti edistämällä ilmastonsuojelua sekä liikenteen päästöjä koskevaa vuoropuhelua; 13. pitää myös tärkeänä, että osapuolet keskustelisivat yhteistyön hengessä poliittisista kiistakysymyksistä, kuten Guantánamosta, sekä merkittävistä erimielisyyksistään, jotka koskevat tiettyjä kansainvälisiä välineitä; korostaa, että yhteisten keskustelujen on perustuttava täyteen tietoisuuteen panoksena olevista arvoista, joita ovat esimerkiksi ihmisoikeussäännösten tiukka noudattaminen ja tehokkaan, monenvälisen toimintatavan löytäminen, sillä ne ovat olleet muuhun maailmaan kohdistuvan demokraattisen toimintamme selkeät tunnusmerkit siitä lähtien, kun yhdessä perustimme Yhdistyneiden Kansakuntien järjestelmän; 14. toistaa näkemyksensä, että NATOn olisi kehitettävä potentiaaliaan samanarvoisten osapuolten todellisen kumppanuuden leimaamana poliittisen keskustelun foorumina, jossa on löydettävä järkevä tasapaino konfliktienesto- ja kriisinhallintavälineiden sekä sotilaallisten voimavarojen välille; suosittelee tämän vuoksi Naton ja Euroopan unionin välille entistä tiiviimpää turvallisuussuhdetta; katsoo EU:n ja Yhdysvaltojen vahvemman kumppanuuden täydentävän eikä suinkaan heikentävän tätä suhdetta; 15. kehottaa huippukokousta aloittamaan transatlanttisen kumppanuuden parlamentaarisen ulottuvuuden vahvistamisen muuttamalla transatlanttinen lainsäätäjien vuoropuhelu transatlanttiseksi yleiskokoukseksi, joka pystyy järjestämään lainsäätäjien huippukokouksia ennen EU:n ja Yhdysvaltojen välisiä huippukokouksia ja luomaan synergiaa transatlanttisen lainsäätäjien vuoropuhelun ja uuteen transatlanttiseen toimintaohjelmaan liittyvän vuoropuhelun välille esimerkiksi käynnistämällä uusia yhteisrahoitettuja lainsäädäntöelinten henkilökunnan vaihto-ohjelmia ja perustamalla transatlanttiselle lainsäätäjien vuoropuhelulle pieni sihteeristö; 16. katsoo, että myös muiden uuteen transatlanttiseen toimintaohjelmaan liittyvien vuoropuhelujen asemaa olisi arvioitava uudelleen; katsoo, että erityisesti transatlanttista liike-elämän vuoropuhelua on muokattava, jotta näihin kysymyksiin saataisiin täysin edustava liike-elämän panos ja jotta taloudellista kumppanuutta voitaisiin vahvistaa; 17. kehottaa puhemiestä välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille sekä Yhdysvaltojen presidentille ja kongressille. [1] EUVL C 104 E, 30.4.2004, s. 1043. [2] Hyväksytyt tekstit, 13.1.2005, P6_TA(2005)0007. [3] EYVL C 34 E, 07.02.2002, s. 359. [4] EYVL C 177 E, 25.7.2002, s. 288. [5] EUVL C 180 E, 31.7.2003, s. 392. [6] EUVL C 69 E, 19.3.2004, s. 124. [7] EUVL C 102 E, 28.4.2004, s. 640. --------------------------------------------------